Komisjoni määrus (EÜ) nr 676/1999,

26. märts 1999,

millega muudetakse viiendat korda määrust (EÜ) nr 785/95, milles sätestatakse nõukogu määruse (EÜ) nr 603/95 (kuivsöödaturu ühise korralduse kohta) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. veebruari 1995. aasta määrust (EÜ) nr 603/95 kuivsöödaturu ühise korralduse kohta, [1] viimati muudetud määrusega (EÜ) nr 1347/95, [2] eriti selle artiklit 18,

ning arvestades, et:

komisjoni 6. aprilli 1995. aasta määruse (EÜ) nr 785/95 (milles sätestatakse kuivsöödaturu ühist korraldust käsitleva nõukogu määruse (EÜ) 603/95 [3] (viimati muudetud määrusega (EÜ) nr 1794/97 [4]) rakenduseeskirjad) artikli 2 lõike 2 punkti a esimeses taandes on sätestatud, et sööda kuivatamiseks kasutatavate kuivatite õhutemperatuur peab sisenemiskohas olema vähemalt 93 °C;

mitmed teadusuuringud on näidanud, et sööda kuivatamine kõrgel temperatuuril aitab säilitada kõrge kvaliteediga toote toiteväärtust, eriti selle beetakaroteeni sisaldust;

hinnaalanduste ja tootmise suurendamise tõttu kuivsöödaturul on vaja tagada kõrge toiteväärtusega valmistoote tarnimine võrreldavatel konkurentsitingimustel ja põhjendada töötlemiskulude hüvitamiseks antava toetuse suurust; seda eesmärki on võimalik saavutada kõrgel temperatuuril kuivatamise laialdasema kasutamisega;

enamik töötlemisettevõtteid töötleb sööta kõrgel temperatuuril; seetõttu tuleks sätestada, et ettevõtted, kus õhutemperatuur sisenemiskohas on veel 93 °C, muudetakse mõistliku tähtaja jooksul nimetatud praktikale vastavaks;

selle eesmärgi saavutamiseks vajalike tehniliste muudatuste läbiviimiseks on vältimatu, et pädev asutus sellised ettevõtted heaks kiidab;

praegu kasutatakse mõnes liikmesriigis üksikuid lintkuivateid, mille puhul on sisenemiskoha temperatuur vähemalt 110 °C; sellised lintkuivatid on väiksed, madala võimsusega seadmed, mille töötemperatuuri ei ole võimalik ilma märkimisväärsete tehniliste muudatusteta suurendada; seetõttu võib selliste seadmete puhul kehtestada erandi 350 °C miinimumtemperatuuri nõudest tingimusel, et pärast 1999/2000. turustusaasta algust ei kiideta enam sellist liiki uusi seadmeid heaks;

määruse (EÜ) nr 785/95 artikli 15 punktis b on sätestatud, et liikmesriigid peavad teatama komisjonile tarnelepingute ja deklaratsioonidega hõlmatud alad ja kogused; kogemused on näidanud, et sellise teavitamise käigus antakse vastuolulist ja ebapiisavat teavet; seetõttu tuleks see kaotada;

kuivsöödaturu korralduskomitee ei ole eesistuja poolt kindlaksmääratud ajavahemiku jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 785/95 muudetakse järgmiselt.

1. Artikli 2 lõike 2 punkti a esimene taane asendatakse järgmisega:

"— õhutemperatuur sisenemiskohas on vähemalt 350 °C; enne 1999/2000. turustusaasta algust heakskiidetud lintkuivatite puhul, mille õhutemperatuur sisenemiskohas on vähemalt 110 °C, ei tule seda nõuet järgida,".

2. Artikli 15 punkt b jäetakse välja.

Artikkel 2

1. Artikli 1 lõike 1 alusel nõutavad kuivatite tehnilised muudatused viiakse läbi ilma, et see piiraks kohustust teavitada pädevat asutust heakskiidu saamiseks määruse (EÜ) nr 785/95 artikli 4 lõike 1 punkti a viimases lõigus sätestatud tähtaja jooksul.

2. Liikmesriigid saadavad komisjonile 15. maiks 1999 loetelu lintkuivatitest, mis on antud heaks kiidetud enne 1999/2000. turustusaastat ja mille suhtes võib sellest tulenevalt kohaldada artikli 1 lõikes 1 ettenähtud erandit.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates selle jõustumise kuupäevast, välja arvatud artikli 1 lõige 1, mida kohaldatakse alates 1. aprillist 2000.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. märts 1999

Komisjoni nimel

komisjoni liige

Franz Fischler

[1] EÜT L 63, 21.3.1995, lk 1.

[2] EÜT L 131, 15.6.1995, lk 1.

[3] EÜT L 79, 7.4.1995, lk 5.

[4] EÜT L 255, 18.9.1997, lk 12.

--------------------------------------------------